Humanitarna aukciono-prodajna izložba za Amira Halilovića “UDAHNUTI ŽIVOT PUNIM PLUĆIMA”

Naš poznati sugrađanin i jedan od vlasnika najljepšeg zeničkog osmijeha, Amir Halilović, već godinu dana bije tešku bitku protiv opakog karcinoma pluća.

Hrabrosti, volje i lijeka da mu se suprotstavi ima, ali cijena prijeko potrebne terapije u iznosu od 14.000 KM mjesečno predstavlja prepreku, koju uspješno može savladati samo uz nesebičnu podršku dobrih ljudi velikog srca.

U namjeri da zajedničkim snagama pomognu svom prijatelju Amiru, braća Petrović, Ivan i Andrija organizuju humanitarnu aukciono-prodajnu izložbu umjetničkih slika likovnih stvaralaca iz BiH i regiona pod nazivom “UDAHNUTI ŽIVOT PUNIM PLUĆIMA”, koja će se održati u četvrtak, 20.02.2020. godine, u Cabaret clubu (zgrada Bosanskog narodnog pozorišta), sa početkom u 19:00 sati. O kvalitetu umjetničkih slika doniranih za potrebe ove izložbe najbolje govore imena njihovih autora: Hilmo Kahrić, Emin Skomorac, Hazim Talić, Milenko Šećerović, Hiba Alajbegović Mustafić, Nada Nađ, Haris Smriko, Miroslava Kaurin, Lela Radović – Čelik, Hari Maslić i dr. Osim poznatih likovnih umjetnika, organizaciju su podržali Ragbi klub “Čelik” Zenica, kao i prijatelji braće Petrović među ragbistima iz cijele Srbije i SAD-a, čiji će donirani dresovi također biti dostupni za aukciju i prodaju na izložbi. Podsjećamo i na doprinos Amele Grabus u vidu kompleta nakita “Swarovsky”, koji je ista poklonila u svrhu podrške ovoj humanitarnoj akciji na nedavno održanoj promociji njene autobiografske knjige “Anksioznost, depresija i ja” u Cabaret clubu. Cjelokupna sredstva ostvarena aukcijom i prodajom na izložbi namijenjena su za plaćanje preskupih terapija, koje će prema mišljenju stručnjaka pomoći Amiru u njegovoj najtežoj borbi za život.

Uvjereni da će snaga volje dobrih ljudi još jednom, kao toliko puta dosad u njihovim brojnim humanitarnim akcijama, odnijeti pobjedu protiv bolesti koja opasno prijeti još jednom našem sugrađaninu, braća Petrović su se potrudili da na izložbi prirede i prigodan zabavno-umjetnički program.

“Naš Amir nije žalio svoj život i zdravlje izvlačeći svoje saborce u ratu. Sada je red na nas da izvučemo Amira i pomognemo mu da ponovo udiše život punim plućima,” odlučni su braća Petrović i pozivaju sve da im se pridruže na izložbi te učešćem u kupovini umjetničkih slika, ragbi dresova, štucni i nakita doprinesu u prikupljanju novčanih sredstava za Amirovo liječenje.